Fit-18 ta' Diċembru 2015, taħt il-Presidenza Lussemburgiża u soġġett għall-vot formali tal-Parlament Ewropew u tal-Kunsill, il-Coreper (il-Kumitat tar-Rappreżentanti Permanenti) approva kompromess finali dwar l-abbozz ta' "Regolament dwar it-Tnissil tal-Annimali". Ir-rappreżentati tal-Kunsill u tal-Parlament Ewropew identifikaw il-kompromess ġenerali waqt laqgħa ta' trilogu li saret fis-16 ta' Diċembru. It-tnissil tal-annimali u l-kummerċ Ir-Regolament dwar it-Tnissil tal-Annimali għandu japplika għat-tnissil, il- kummerċ u d-dħul fl-UE ta' baqar, ħnieżer, nagħaġ, mogħoż u żwiemel ta' razza pura għat-tnissil, majjali ibridi għat-tnissil u l-prodotti ġerminali tagħhom. Proposta tal-Kummissjoni dwar il-kondizzjonijiet żootekniċi u ġenealoġiċi għall-kummerċ u l-importazzjonijiet fl-Unjoni ta' annimali għat-tnissil u tal-prodotti ġerminali tagħhom Ir-regolament il-ġdid jikkostitwixxi qafas legali wieħed aktar komprensiv li jieħu kont tal-aħħar żviluppi fit-tnissil tal-annimali filwaqt li jippreserva riżorsi ġenetiċi prezzjużi tal-annimali. Is-soċjetajiet tat-tnissil u l-operazzjonijiet tat-tnissil li ser ikollhom jilħqu kriterji speċifiċi biex jiksbu r-rikonoxximent u l-approvazzjoni mill-awtoritajiet nazzjonali għall-programmi ta' tnissil tagħhom jiffurmaw is-sinsla ta' dan ir-regolament. Il-leġislazzjoni l-ġdida għandha l-għan li ttejjeb il-funzjonament tas-suq intern u l-kummerċ ma' pajjiżi terzi . Fiha regoli speċifiċi għall-promozzjoni ta' razez mhedda u dispożizzjonijiet li jqisu l-ispeċifiċitajiet tal-qasam tat-tnissil taż-żwiemel. Billi t-tnissil tal-annimali mhux intenzjonat li jaqa' fil-kamp ta' applikazzjoni tal-proposta dwar kontrolli uffiċjali diskussa bħalissa bejn il-Kunsill u l-Parlament Ewropew, ir-regolament il-ġdid ser jinkludi dispożizzjonijiet dwar it-twettiq tal-kontrolli uffiċjali li huma msawra preċiżament għas-settur tat-tnissil tal-annimali. Il-passi li jmiss Il-President tal-Coreper ser jibgħat ittra lill-President tal-Kumitat għall-Agrikoltura u l-Iżvilupp Rurali tal-Parlament Ewropew. Din l-ittra ser tindika li, jekk il-Parlament fis-sessjoni plenarja tiegħu jadotta t-test ta' kompromess kif approvat mill-Coreper illum, il-Kunsill għandu mbagħad jadotta dak it-test fl- ewwel qari mingħajr ma jemendah. Dan għandu jippermetti d- dħul fis-seħħ tal-leġislazzjoni l-ġdida sa nofs l-2016 l-applikazzjoni tagħha 28 xahar wara d-dħul fis-seħħ.